DA Den Europæiske Unions Tidende C 425/11

Høringskonsulentens endelige rapport (1)

Sag AT.38238 — Råtobak — Spanien — Beslutning om ændring af bøde

(2017/C 425/08)

I beslutning K(2004) 4030 endelig af 20. oktober 2004 i sag AT.38238 — Råtobak — Spanien (herefter benævnt »2004-beslutningen«) fastslog Kommissionen blandt andet, at World Wide Tobacco España, SA (herefter benævnt »WWTE«) havde overtrådt artikel 81, stk. 1 EF, mellem 1996 og 2001. I 2004-beslutningen blev WWTE's moderselskaber, Standard Commercial Corporation (herefter benævnt »SCC«), Standard Commercial Tobacco Co. Inc. (herefter benævnt »SCTC«) og Trans-Continental Leaf Tobacco Corporation Ltd. (herefter benævnt »TCLT«) sammen med WWTE gjort ansvarlige som solidarisk hæftende meddebitorer for den bøde, der blev pålagt WWTE i forbindelse med dennes overtrædelser. Efter WWTE's foreløbige betaling af bøden på egne og moderselskabernes vegne nedsatte Retten bødeansvaret med 243 000 EUR (2). I forbindelse med et fælles selvstændigt søgsmål fra Alliance One International Inc. (herefter benævnt »AOI«) (3), SCTC (4) og TCLT annullerede Retten 2004-beslutningen med hensyn til TCLT, men ikke med hensyn til AOI og SCTC (5).

På baggrund af nedsættelsen af WWTE's bøde er udkastet til afgørelse udarbejdet med henblik på at ændre 2004-beslutningen ved, ligesom i WWTE's tilfælde, at sænke beløbet på den bøde, som SCC og SCTC er solidarisk hæftende for. Da SCC og SCTC hæfter in solidum for beløbet, finder Kommissionens tjenestegrene det tilstrækkeligt, at AOI som den retlige efterfølger til SCC's og SCTC's bødeansvar fastsat i dommen i 2004 pålægges en enkelt nedsat bøde. Da AOI fik mulighed for at tilkendegive sine synspunkter i december 2015, bekræftede den, at en sådan beslutning skulle rettes mod AOI frem for SCC og SCTC.

Udkastet til afgørelse ændrer ikke ved klagepunkterne bag 2004-beslutningen. Det omhandler udelukkende de bøder, der er forbundet med SCC og SCTC's ansvar som moderselskaber for WWTE's adfærd. Det har ingen indflydelse på det bødebeløb, som WWTE definitivt blev pålagt ansvar for. Selv om det, som det fremgår af punkt 9 i udkastet til beslutning, på trods af gentagne bestræbelser alligevel ikke lykkedes for Kommissionen at opnå en udtalelse fra WWTE, så har den mere end opfyldt sine forpligtelser over for WWTE's ret til at blive hørt. AOI har gjort brug af denne mulighed for at tilkendegive sine synspunkter. Alt i alt finder jeg, at den effektive udøvelse af proceduremæssige rettigheder indtil videre er blevet respekteret i proceduren i forbindelse med dette udkast til afgørelse.

Bruxelles, 31. maj 2017. Joos STRAGIER

(1) I henhold til artikel 16 i afgørelse 2011/695/EU vedtaget af formanden for Europa-Kommissionen den 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Dom i World Wide Tobacco España mod Europa-Kommissionen (T-37/05, EU:T:2011:76), stadfæstelse efter appel ved dom i sagen World Wide Tobacco España mod Europa-Kommissionen (C-240/11 P, EU:C:2012:269).

(3) AOI blev etableret igennem en fusion mellem SCC og Dimon Inc. i maj 2005.

(4) Som fusionerede med AOI i juni 2005.

(5) Dom i Alliance One m.fl. mod Europa-Kommissionen (T-24/05, EU:T:2010:453), stadfæstelse efter appel ved dom i sagen Alliance One m.fl. mod Europa-Kommissionen (C-628/10 P og C-14/11 P, EU:C:2012:479).